กกต. เตรียมความพร้อมรับสมัครเลือกตั้ง ส.ส.บัญชีรายชื่อ เสนอแคนดิเดตนายกรัฐมนตรี 4 เมษายนนี้
นายแสวง บุญมี เลขาธิการคณะกรรมการการเลือกตั้ง ประชุมซักซ้อมคณะทำงานการรับสมัครเลือกตั้ง ส.ส.แบบบัญชีรายชื่อ ที่จะมีขึ้นในวันที่ 4 เมษายนนี้ ซึ่งนอกจากจะมีเจ้าหน้าที่ของสำนักงาน กกต.แล้ว ยังมีเจ้าหน้าที่ของกรุงเทพมหานคร การไฟฟ้านครหลวง สำนักงานตำรวจแห่งชาติ เข้าร่วมประชุมด้วย มั่นใจจะสามารถรับมือกับพรรคการเมืองที่มาสมัครให้เป็นไปด้วยความเรียบร้อย รวมทั้งผู้สนับสนุนจำนวนมากที่มาให้กำลังใจ ย้ำการส่งรายชื่อแคนดิเดตนายกรัฐมนตรี พรรคการเมือง สามารถส่งรายชื่อได้ที่ ห้องบางกอก อาคารไอราวัตพัฒนา ศาลาว่าการกรุงเทพมหานคร แขวงดินแดง เขตดินแดง ภายใน 16.00 น. วันที่ 7 พฤษภาคม 2566 วันสุดท้ายของการรับสมัคร ส่วนการรับสมัคร ส.ส.แบบแบ่งเขตเลือกตั้ง วันที่ 3 เมษายน 2566 ที่อาคารกีฬาเวศน์ 2 ผู้อำนวยการการเลือกตั้งประจำเขต เป็นผู้รับผิดชอบในการรับสมัคร ขณะที่การรับสมัครในส่วนของต่างจังหวัด ให้เป็นไปตามที่ผู้อำนวยการการเลือกตั้งประจำจังหวัด ประกาศกำหนดนายแสวง กล่าวว่า การเลือกตั้งในครั้งนี้ แตกต่างจากการเลือกตั้งครั้งที่ผ่านมา คือมีบัตรเลือกตั้ง 2 ใบ คือเลือกผู้สมัครแบบแบ่งเขตเลือกตั้ง กับบัตรเลือกพรรคการเมือง ซึ่งจะเป็นคนละเบอร์กัน และขณะนี้ไม่ได้กำหนดสีของบัตรเลือกตั้งทั้ง 2 ใบ อยู่ระหว่างเตรียมจัดพิมพ์บัตรเลือกตั้ง เพราะต้องรอให้การรับสมัครเสร็จสิ้นก่อนสำหรับการลงทะเบียนใช้สิทธิ์เลือกตั้งล่วงหน้า ในเขตเลือกตั้ง นอกเขตเลือกตั้ง และนอกราชอาณาจักร ที่เปิดให้ลงทะเบียนตั้งแต่วันที่ 25 มีนาคมที่ผ่านมา กกต. เตรียมระบบไว้ดีแล้ว แต่อาจเป็นเพราะชี้แจงประชาชนไม่ชัดเจน ทำให้การลงทะเบียนในช่วงแรกเกิดความสับสน ซึ่งกำลังแก้ไขให้เรียบร้อย เพื่อรักษาสิทธิ์ของประชาชน ส่วนการเลือกตั้งนอกราชอาณาจักร ที่บางประเทศกำหนดวันลงคะแนนไม่ใช่วันหยุด ได้รับทราบข้อมูลแล้ว ต้องมีการพูดคุยกันว่าเป็นอย่างไร พร้อมยืนยัน การตรวจสอบคุณสมบัติของผู้สมัครมีมาตรฐานเดียว ไม่ว่าจะเป็นปี 2562 หรือ 2566 เราได้รับความร่วมมือจาก 26 หน่วยงาน มาซักซ้อมกันแล้ว ก็จะดำเนินการตรวจสอบตามมาตรฐาน แต่บางเรื่องไม่ได้อยู่ในคุณสมบัติที่หน่วยงานของรัฐจะตรวจสอบได้ส่วนกรณีที่ศาลปกครองสูงสุดจะนัดไต่สวน กรณีการแบ่งเขตเลือกตั้ง ในวันพรุ่งนี้(30 มี.ค.) ว่า เรื่องนี้อยู่ในชั้นศาล คงไม่สามารถพูดอะไรได้มาก แต่ยืนยันว่า ดำเนินการตามกระบวนการของรัฐธรรมนูญและกฎหมายประกอบรัฐธรรมนูญ ในการแบ่งเขตเลือกตั้ง ส่วนคำชี้แจงได้ทำส่งไปให้ศาลแล้ว ซึ่งคณะกรรมการการเลือกตั้ง ได้มอบหมายให้ผู้แทนไปชี้แจงแล้ว